amanoisuno/poetBack huggingface dataset:
存目  其一 寇準 
詩題：殘詩二句首句：有官居鼎鼐，無地起樓臺。
存目  其二 寇準 
詩題：殘詩二句首句：傳語崖州寇司戶，人生何處不相逢。
存目  其三 寇準 
詩題：寄京兆向相公敏中首句：九萬鵬霄振翼時。
春恨 寇準 
侵階草色連朝雨，滿地梨花昨夜風。蜀魄不來春寂寞，楚魂吟夜月朦朧。
夢中作 謝濤 
百年奇特幾張紙，千古英雄一窖塵。惟有炳然周孔教，至今仁義浸生民。
題澄照寺主師壁 謝濤 
疊巘收雲拂眼明，久依香社豁高情。主人心似秋池水，一日看來一日清。
呈寇公二首  其一 蒨桃 
一曲清歌一束綾，美人猶自意嫌輕。不知織女螢窗下，幾度拋梭織得成。
呈寇公二首  其二 蒨桃 
風勁衣單手屢呵，幽窗軋軋度寒梭。臘天日短不盈尺，何似燕姬一曲歌。
送張無夢歸天台山 王欽若 
天台瓊臺標奇狀，赤城瀑布懸千丈。中有高人混姓名，不向迷塗隨得喪。閑尋棋侶過清溪，靜撥雲根種紫芝。八卦爐中調姹女，三田宮裏守嬰兒。太平天子秉乾籙，內寧外肅均百福。直符受事紫微宮，三捧靈文降黄屋。沖漠玄臺集九真，清浄洪基化兆民。祥風拂袂來幽谷，志士乘蹻朝玉宸。相見開懷忘歲月，因論微言鑒毫髮。萬壑流泉岸不枯，四時春煦花常發。却避紅塵思舊麓，空羨冥鴻歸勢速。囊中御製寵行歌，好與黄庭同誦讀。
送天柱馮先生 王欽若 
鬰蕭空殿倚雲霓，玉氣珠輝冠紫微。暫到帝城朝斗會，却思巖竇負琴歸。日奔內景乾坤靜，泉漱清音杞菊肥。却到水鄉深邃住，晴嵐掩映簇春暉。
覺林寺 王欽若 
暫拂塵襟思倍清，竹風山色亂泉聲。安民功淺君恩重，又策羸蹄向古城。
詠華林書院 王欽若 
文明尊北極，孝友播南昌。禮法兒孫睦，雍和道路揚。地靈浮喜氣，山近接嵐光。投轄添賓榻，鳴鼙啟食堂。紙窗蒭酒響，竹徑焙茶香。克己甘藜藿，矜貧濟稻粱。時平安九族，家計慶千箱。每聽游僧說，神清鬢未霜。
句  其一 王欽若 
憶念西山玉隆友。
句  其二 王欽若 
春漬苔紋沿石塔，月含松韻雜琴聲。
句  其三 王欽若 
石城松柏鎖烟霞。
句  其四 王欽若 
九重天闕夢掉臂，黄雞白酒鄰舍恩。
句  其五 王欽若 
須知堯曆初釐正，玉燭初從獻歲來。
句  其六 王欽若 
龍带晚烟歸洞府，雁拖秋色入衡陽。
余自天禧元祀解宥密之職首治是邦越期月而移蒞他郡于今八載復領藩政再踐殊館仰廟貌□如昔感威靈而長在强抽鄙思以紀歲華 張耆 
雄屏口分寄，珍祠倏再臨。翬飛叢宇峻，龍濩洑淵深。蘋藻羅清薦，金匏合雅音。風旌翻鳳蜺，晨炷燎榆沉。麝墨披新刻，塵籤認舊吟。樂遊情未足，殘照下西岑。
詩一首 杭州老尉 
當年同試大明宮，文字雖同命不同。我作尉時君作相，東皇元沒兩般風。
送張無夢歸天台 曹谷 
幾載仙山下，無機世莫分。因爲天市客，方識帝鄉雲。鍊氣壺中見，還元海內聞。名高赤城洞，歌賜紫皇君。步逐飈輪健，香隨斗極焚。何當挹蓬閬，鸞鶴自成羣。
爲王欽若作命書  其一 曹谷 
七十年中一一加，弄珠灘上事堪誇。碧油幢下聞啼鳥，千日招還上漢槎。
爲王欽若作命書  其二 曹谷 
周匝將臨壬戌歲，定鼎門前春色異。一千日上少三鐶，再入和羹宜盡瘁。
句 曹谷 
臨去尚猶聞禁漏，異姓嘉名在史書。
別雲臺觀同宿饒益寺與魏野聯句 薛田 
自古人人足歎嗟，閒遊得侶復堪誇。可憐十宿無喧雜，不在僧家即道家。田。
成都書事百韻 薛田 
混茫丕變造西阡，物象熙熙被一川。易覺錦城銷白日，難歌蜀道上青天。雲敷牧野耕桑雨，柳拂旗亭市井煙。院鎖玉溪留好景，坊題金馬促繁絃。風流鋪席堆紅豆，瀟灑門庭映碧鮮。表狀屢言同穎穗，敕書頻奬竝生蓮。旋科杞樹炊香稻，剩種豌巢沃晚田。仁宅不隳由政立，議闈無取任情遷。民知禮遜蠶叢後，俗尚奢華邃古先。繞郭波濤來浩浩，歸朝岐路去緜緜。乍回黑水將成道，潛到青羊恐遇仙。靚女各攻翻樣繡，袪商兼制砑綾牋。壚邊泛蟻張裙幄，江上鳴鼉簇淚船。石筍崚嶒衙對峙，琴臺恢闊寺相連。羣葩艷裏珍禽語，百草香中瑞獸眠。喜處必臻尤佇望，勝遊爭倦更遷延。早荷葉底蹲鴟伏，椶樹梢頭亂蝶穿。鹺發牢盆渾棄鹵，鐵資圜法免鉟鉛。豐饒物態甯殊越，美麗姝姬酷類燕。西海號雄彰傳紀，南康辭健積銘鎸。良工手技高容學，妙隠丹方祕不傳。倚劍靈關凌絕頂，夢刀孤壘削危巔。金華巷陌遺三品，石鏡伽藍露一拳。信落荆州隨鼓枻，檢頒芝闕聽摇鞭。若量內地寒暄異，且在遐陬水陸全。渝舞舊云傳樂府，巴談誰曰繫言詮。九苞綰就佳人髻，三鬧裝成子弟韉。欲辨坤維尋地理，纔臨益部認郊癦。文翁室暗封苔蘚，葛亮祠荒享豆籩。貨出軍儲推賑濟，轉行交子頌輕便。氣蒸蒟蒻根鬚潤，日罩楩柟樹影圓。藥市風光蟲蟄外，花潭遨樂鵙鳴前。聚源待擬求鳬氏，貯怨那能雪杜鵑。藂植森榮還蓊蔚，夾流湍迅迥潺湲。鮮明機杼知無算，細碎錐刀不啻千。合伴鴉鬟齊窈窕，對陪霓袖競翩翾。五門冷映岷峨雪，千里爰疏灌堋泉。茂盛八紘宜得最，膏腴十道比俱偏。袁滋不到生無分，段相重來宿有緣。款召相如登兔苑，驟遷太白步花磚。葳蕤草木時爲瑞，奇秀江山代産賢。曉後細風紅灼灼，夜中微雨碧芊芊。錦亭焰燭明欹障，繡閣香毬暖熨氈。寶塔徘徊停隼旟，觀街雜沓擁輜軿。酴醾引架家家郁，躑躅攀條處處妍。重愛魯儒提德柄，威降曹將董戎旃。歡謠少負賨人勇，長講多經楚客禪。似簇綺羅偏煥燿，如流車馬倍喧闐。搘機顯綽名堪錄，題柱芬芳事莫捐。李特鋒鋩徒恃險，張儀規畫自持顛。鷹揚事業成悠久，烏合奸雄敗轉旋。漫向鼎分澄霸道，却當龜化驗都鄽。强貪楚滅悲傾轍，廣洽堯詢喜慕羶。側弁猖狂拋玉斝，歸鞍酩酊墜金鈿。氛埃屏息雲常覆，稼穡繁滋澤靡愆。睿聖宵衣垂迺睠，貴臣馳馹每傳宣。石牛邁路加歆饗，江瀆隆區助潔蠲。避暑亭臺珍簟設，縱閒池沼釣絲牽。遮蠻带礪長能固，捍蜀金湯遠益堅。何武甲科曾繼踵，嚴遵卜兆罕差肩。讎書競印諸家集，博識咸修百氏箋。紙碓暮春臨岸滸，水樽春注截河壖。華嚴像閣凉堪愛，浄衆松溪僻可憐。學射崔嵬橫罨靄，放生寬廣媚漪漣。蘚庭嫩筍青篸篸，風檻新荷綠扇扇。守戍貔貅千萬騎，采葑簪笏兩三員。清江瀉勢方流巽，大面盤形正壓乾。電掃谷風藏虎嘯，雷瞋宮樹灑龍涎。郃占逖應星舒彩，欒噀端聆火撲燃。令範式驅民缺缺，咨謀疇倚道平平。性寒甘蔗猱偷齧，體膩芭蕉蠹莫沿。誌讀備興重掩卷，史看唐幸嫩終篇。雕盤姹女呈酥作，水巷癡童颺紙鳶。初下鹿頭迷鄠杜，暫來犀浦誤伊瀍。變秦言語生皆會，戀土情懷死不悛。結厦斧斤宗簡易，入神丹雘勵精專。柳隄夜月珠簾捲，花市春風繡幕褰。十縣版圖分戶籍，一城牌肆係民編。受辛滋味饒薑蒜，劇饌盤餐足鮪鱣。月季冒霜秋肯挫，荔枝衝瘴夏宜然。幾番藂箐鳴虛籟，是箇園林噪嬾蟬。蠢動乘時先養育，菁英屆候別陶甄。地丁葉嫩和嵐採，天蓼芽新入粉煎。平代啟闈聞繼岌，監軍憑軾見劉焉。蕙蘭馥裛幽蹊畔，菱芡交鋪曲島邊。繪網晚晴誇蹴踘，畫繩寒食戲鞦韆。氤氳紫霧濛都邑，縹緲彤霞聚偓佺。螭伏自然銷劍戟，螻翻幾度起戈鋋。宦遊止歎音塵闕，鄉飲何驚歲月遄。靈壽桃枝奇共結，金砂銀鑠貴相聯。埋輪昔按均輸命，叱馭今分太守權。徒爲行春飛皂蓋，詎能許國報青錢。政經旋考尤多僻，民瘼深求尚未痊。雖愧袴襦非叔度，且期毫墨有馮涓。僶遵廉察思從訓，克謹操修敢好畋。南市醉過攢幟隊，西樓歡坐列瓊筵。煩囂謹畏傷淳厚，慧黠周防近巧諞。重祿省心宜致寇，薄材莊貌若臨淵。扶危頗異巢居幕，勸善還同矢在弦。叨蒞一麾康遠俗，等閒光景又三年。
景德四年爲中江令後爲益州轉運賦詩 薛田 
一同舊治居芸閣，八使新銜忝柏臺。父老出郊迎馬首，人情似到故鄉來。
喜友人過隠居 曹汝弼 
忽向新春裏，閑過隠士家。旋收松上雪，來煮雨前茶。禽換新歌曲，梅妝隔歲花。應慚非遁者，難久在煙霞。
懷寄披雲峰誠上人 曹汝弼 
院高窮木盛，野極靜無言。險路通巖頂，香泉出石根。微風飄磬韻，幽鳥啄苔痕。常記相留夜，秋堂共聽猿。
再寄 曹汝弼 
江城從別後，聞說在松間。度日長扃戶，終年不下山。靜爲詩所役，閑免事相關。應喜雲邊客，冥搜鬢未斑。
贈披雲峰岳長老 曹汝弼 
禪外掩松扃，閑眠度歲陰。雨侵香篆溼，苔長屐痕深。水在銅瓶冷，雲歸玉磬沈。前山有靈藥，時策杖藜尋。
贈僧 曹汝弼 
一從叨命服，乘興入天台。院接石橋住，門臨瀑布開。松閒應獨坐，雪裏更誰來。時復携藜杖，看雲上古台。
國朝自建隆至大中祥符七年垂五十載謝頤素始奏名甫官太守 陳逸賞 
死却王褒五百春，資中不見有詞臣。今朝忽遇登龍客，喜殺西郊謝逸人。
送張無夢歸天台 孫奭 
笑背芙蓉闕，東南望海涯。雲章藏綠藴，鶴馭拂青霞。台嶺攀新桂，桃源訪舊花。鳴騶須再去，莫泛客星槎。
南朝 錢惟演 
結綺臨春映夕霏，景陽鐘動曙星稀。潘妃寶釧光如晝，江令花牋落似飛。舴艋凌波朱火度，觚稜拂漢紫烟微。自從飲馬秦淮水，蜀柳無因對殿幃。
禁中庭樹 錢惟演 
紫闥分陰地，丹條擢秀時。高枝接溫樹，密葉覆辛夷。夜影瑶光接，晨英玉露滋。乘春好封殖，爲賦角弓詩。
休沐端居有懷希聖少卿學士 錢惟演 
雕盤瓊蕊冰寒凘，密樹蟬嘶下直時。更賦新詩答靈運，不將團扇隔元規。經梅綠草沿階上，盡日流風轉蕙遲。祇待觚稜照初旭，橫經還集絳紗韓。
再次首唱韻和 錢惟演 
雲變危峰萬里橫，簟鋪湘水一牀平。紅蘭受露消晨渴，綠蕙翻風析夜酲。逸少偶書葵扇貴，羊欣閒卧練裙輕。無妨天上芝泥熟，獨看瑶光近太清。
槿花 錢惟演 
綺霞初結處，珠露未晞時。寶樹寧三尺，華燈更九枝。亭亭方自喜，黯黯却成悲。欲作飛烟散，猶憐反照遲。
漢武 錢惟演 
一曲橫汾鼓吹迴，侍臣高會柏梁臺。金芝燁煜凌晨見，青雀軒翔白晝來。立候東溟邀鶴駕，窮兵西極待龍媒。甘泉祭罷神光滅，更遣人間識玉杯。
館中新蟬 錢惟演 
冉冉光風泛紫蘭，新聲含怨日將殘。自憐伴雀成團扇，誰許迎秋集武冠。委蛻亭皋隨木葉，飛緌雲表拂仙盤。青葱玉樹連金爵，不覺醯雞競羽翰。
夜讌 錢惟演 
昨夜讌南堂，華燈燭九光。削青爭落筆，舉白鬭飛觴。祇覺輝裴玉，寧思夢謝塘。解煩多蜜勺，藉俎半蘭芳。促席風弦怨，開簾月露凉。酡顔君莫訴，西北轉銀潢。
鶴 錢惟演 
碧樹陰濃接玉墀，幾年飛舞伴長離。天淵風雨多秋意，遼海烟波失舊期。自許一鳴聞逈漢，可隨三匝繞空枝。從來腐鼠何曾顧，不似鵷雛枉見疑。
公子 錢惟演 
蓮勺交衢接荻園，來時十里一開筵。歌翻南國桃根曲，馬過章臺杏葉韉。別殿對迴雙綬貴，後門歸夜九枝然。閒隨翠幰欹烏帽，紫陌三條入柳烟。
宣曲二十二韻 錢惟演 
絳縷初分後，銀鐶未解時。已障紈扇笑，猶捧玉壺悲。乞巧長生殿，迎風太液池。雕屏涵火齊，寶帳隔琉璃。欲買詞人賦，空傳狎客詩。蔗漿銷內熱，瓊蕊療朝饑。綺蒂桃初熟，紅心草欲披。凌波渡羅襪，向日翳華芝。素臉分丹柰，香津滴紫梨。龍梭隨振素，獺髓補凝脂。蓬餌重陽節，金針七夕期。玉膏嘗滵溢，翠蓋逐葳蕤。弦急哀隨指，歌長恨入眉。青鸞惟有舞，赤鳳可能疑。下蔡迷還易，平陽破未知。髻高釵自墜，腰細佩長垂。出恐嚴鍾晚，歸嫌鈿幰遲。轆轤驚曉夢，鸚鵡漏春思。魂怨惟愁斷，腸柔已自危。璧璫螢影度，瓊戶蘚花滋。掩鼻讒難訴，披圖悔豈追。祇應金带枕，聊爲達微辭。
夜意 錢惟演 
漏淺風微夜未勝，雨雲無跡火雲凝。簟鋪寒水頻移枕，帳卷輕烟更背燈。沃頂幾思金掌露，滌煩誰借玉壺冰。蘭臺知有披襟處，宋玉多才獨自登。
明皇 錢惟演 
山上湯泉架玉梁，雲中複道拂瑶光。絲囊暗結三危露，翠幰時遺百和香。枉是金雞親便坐，更拋珠被掩方牀。匆匆一曲凉州罷，萬里橋邊見夕陽。
別墅 錢惟演 
別館斗城傍，斜軒映曲房。蒼頭冠綠幘，中婦織流黄。複道登平樂，期門集未央。意錢梁冀宅，挾瑟莫愁堂。走馬章臺柳，停車陌上桑。彀弓隨寶障，投轄付銀牀。出戴繁星急，歸衝細雨忙。曾過阿君宿，醉舞起跳梁。
無題三首  其一 錢惟演 
誤語成疑意已傷，春山低歛翠眉長。鄂君繡被朝猶掩，荀令薰爐冷自香。有恨豈因燕鳳去，無言寧爲息侯亡。合歡不驗丁香結，祇得凄凉對燭房。
無題三首  其二 錢惟演 
耿耿寒燈照醉羅，看朱成碧意如何。虎頭辟惡無妨枕，犀角凉心更待磨。惟有幽蘭啼月露，可將尺素託雲波。山屏六曲歸來夜，祇恐重投折齒梭。
無題三首  其三 錢惟演 
香歇環沉無限猜，春陰濃淡畫簾開。有時盤馬看猶懶，盡日投壺笑未迴。蝶怨豈能重傅粉，雉嬌疑待更求媒。啼粧不治金翹闇，腸斷溫郎玉照臺。
荷花 錢惟演 
水闊雨蕭蕭，風微影自摇。徐娘羞半面，楚女妬纖腰。別恨拋深浦，遺香逐畫橈。華燈連霧夕，鈿合映霞朝。淚有鮫人見，魂須宋玉招。凌波終未渡，疑待鵲爲橋。
再賦 錢惟演 
玉甃引清泉，風高露白天。盈盈臨一水，羃羃隔長烟。已分蘭芝溺，仍憂趙后仙。鮫絲衣更密，珠蚌淚長圓。瑟怨來湘浦，鴻驚近洛川。金塘正斜照，誰倚木蘭船。
再賦七言 錢惟演 
欲網珊瑚碧浪深，橫塘斜日带秋陰。漢宮此地留金餠，洛浦何人遺錦衾。舞學西城迴雅態，歌傳南國有餘音。韓憑恨魄如長在，青骨香銷亦見尋。
又贈一絕 錢惟演 
唾露金銷月似霜，雲屏玉簟剩清光。不如誰有高唐夢，翠被華燈徹曙香。
梨 錢惟演 
紫花青蒂壓枝繁，秋實離離出上蘭。東海圓珪無柰碧，嵰州甜雪不勝寒。已憂仙佩懸珠重，更恐金刀切玉難。自與相如解痟渴，何須瓊蕊作朝餐。
淚二首  其一 錢惟演 
鮫盤千點怨吞聲，蠟炬風高翠箔輕。夜半商陵聞別鶴，酒闌安石對哀箏。銀屏欲去連珠迸，金屋初來玉筯橫。馬上悲歌寄黄鵠，紫臺迴首暮雲平。
淚二首  其二 錢惟演 
家在河陽路入秦，樓頭相望祇酸辛。江南滿目新亭宴，旗鼓傷心故國春。仙掌倚天頻滴露，方諸待月自涵津。荆王未辨連城價，腸斷南州抱璧人。
七夕 錢惟演 
紫天銀水渡辛夷，藻帳雕屏解佩時。金朔窗中窺阿母，小姑堂上憶蘭芝。初宵已有穿針樂，欲曙還成弄杼悲。若比人間更腸斷，萬重雲浪寄微辭。
成都 錢惟演 
武侯千載有遺靈，盤石刀痕尚未平。巴婦自饒丹穴富，漢庭還責碧砮征。雨經蜀市應和酒，琴到臨邛別寄情。知有忠臣能叱馭，不論雲棧更崢嶸。
秋夜對月 錢惟演 
顥氣中秋正，明河左界長。桂孤香易散，蚌冷淚先汪。飛蓋傾蘭坂，鳴琴厭燭房。玉盤浮浩露，素綆冰寒漿。浪白江連楚，風凄笛怨羌。庾樓聊顧慕，潘省更悲凉。雪漫誇圓璧，珠休號夜光。嫦娥悔孀獨，空見海生桑。
小園秋夕 錢惟演 
潘鬢秋來已自傷，庾園時物更荒凉。紫梨半熟連紅樹，碧蘚初圓亂縹牆。月露暗從孤桂滴，水風猶獵敗荷香。滑稽還喜鴟夷在，欲取臨邛美酒嘗。
始皇 錢惟演 
天極周環百二都，六王鍾鐻接劉蘇。金椎漫築甘泉道，匕首還隨督亢圖。已覺副車驚博浪，更携連弩望蓬壺。不將寸土封諸子，劉項由來是匹夫。
初秋屬疾 錢惟演 
蜜房初滿石榴紅，秋意先侵玉井桐。薤簟自憑南郭几，縠巾猶卧北窗風。雲迷候雁辭遥塞，露濕飛螢起暗叢。病已不須傳七發，粉牋香墨寄詩筒。
寄靈仙觀舒職方學士 錢惟演 
方瞳玄鬢粉闈郎，絳闕齋心奉紫皇。徵士高懷雲在嶺，騷人秋思水周堂。閑園露草開三逕，靈宇華燈燭九光。知有美田堪種玉，幾時春渚逐歸艎。
宋玉 錢惟演 
章華清宴重遊陪，已有微詞更有才。神女夢靈因賦感，屈平魂怨待招迴。悲秋終古情難盡，障袂何時望可來。祇有大言君自許，景差無計上蘭臺。
送客不及 錢惟演 
橋闊川長恨已多，斑騅嘶斷隔雲蘿。遥山幾疊迷朱旆，芳草經時駐玉珂。高鳥可能追夕照，綠楊空自拂微波。短轅白鼻何由得，目送層樓一雁過。
夕陽 錢惟演 
遠色連高樹，迴光射逈樓。自翻歸雁影，更急思蟲愁。烟暝長先隔，霞烘久未收。華燈知可繼，惟照洞房幽。
樞密王左丞宅新菊 錢惟演 
賀燕翻飛地，靈芳茂遂時。陰連桃李徑，潤接鳳凰池。夕照揮金葆，輕風拂翠蕤。露珠清自沍，烟素引還披。西顥霜雖勁，南榮暖更滋。擷芳多楚澤，得地勝陶籬。味可登蘭籍，香應奪桂旗。願公長却老，宴寢奉瓊巵。
直夜 錢惟演 
千廬徼道發傳呼，帝宇沉沉璧月孤。重橑祇聞喧鬭鼠，危枝誰見繞驚烏。石螭霜重連鈎盾，玉虎冰消下轆轤。素髮自憐同騎省，一竿何日釣秋鱸。
柳絮 錢惟演 
三月江南花漸稀，春陰漠漠雪霏霏。章臺街裏翩輕吹，灞水橋邊送落暉。陸凱傳精梅暗落，韓憑遺恨蝶爭飛。詔書漫道吹綸薄，誰見紛紛上客衣。
與客啟明 錢惟演 
越溪微霰灑寒梅，家近嚴陵古釣臺。夢欲成魚通夕去，書曾憑犬隔秋迴。干時不爲侏儒米，樂聖猶銜叔夜杯。帝右豈無楊得意，漢宮須薦長卿才。
無題 錢惟演 
絳縷初分麝氣濃，絃聲不動意潛通。圓蟾可見還歸海，媚蝶多驚欲御風。紈扇寄情雖自潔，玉壺盛淚祇凝紅。春窗亦有心知夢，未到鳴鐘已旋空。
霜月 錢惟演 
霜月正如鈎，臨池更上樓。沈侯新覺瘦，宋玉舊多愁。獺髓分膏密，鵝毛寫恨稠。長懷寄歸雁，歸雁自悠悠。
此夕 錢惟演 
曲瓊斜掛影沉沉，火齊屏風六曲深。春瘦已寬連理带，夜長誰有辟寒金。珠拋月浦空涵淚，琴怨蘭堂漫寄心。碧玉可能攀貴德，阮郎追騎更駸駸。
燈夕寄獻內翰虢略公 錢惟演 
嶢闕翬飛河漢傍，鈎陳遥認赭袍光。九枝火樹連金狄，萬里霜輪上碧璫。匝地行車珠網細，照天晨燎紫沉香。祇聞鼇嶺神仙客，再拜雲邊捧壽觴。
懷舊居 錢惟演 
武夷仙壇接里閭，琴堂水閣半凌虛。竹林舊享銅盤食，門巷今容駟馬車。楚國大言登宋玉，漢家答詔用相如。未知笳鼓歸何日，空鎖鱣庭春草疏。
許洞歸吳中 錢惟演 
草薰風暖接長亭，一曲驪歌倒醁醽。懷古更投玄石賦，艤舟閑採紫莖萍。醉拋隋岸楊花白，吟過淮山桂樹青。可使長離終鎩羽，淵雲辭藻掞天庭。
上巳玉津園賜宴 錢惟演 
漢家傳洛飲，楚俗泛蘭泉。玉液初頒酒，金盤屢擊鮮。珥彤尋竹籞，傾蓋集芝廛。錦羽翻晴旭，霞英落暖烟。雅音和舜樂，睿澤洽堯天。更聽承雲曲，同歌在鎬年。
致齋太一宮 錢惟演 
齋潔奉惟馨，瑶臺獨自升。樓迷五里霧，壇燭九枝燈。珠館來青雀，琁題射玉繩。疏鐘平野闊，古柏夕霏凝。鶴扇真規月，仙衣可鏤冰。春茶泛雲液，曉飯薦蘭蒸。棄藥疑洪井，藏書類羽陵。回瞻太帝室，飛檻更長憑。
苦熱 錢惟演 
赫日烘霞鬭曉光，雙文桃簟碧牙牀。頻傾蜜勺寧蠲渴，久捧冰壺未覺凉。雪嶺却思隨博望，風窗猶欲傲羲皇。更憐乳燕翻飛處，深入盧家白玉堂。
清風十韻 錢惟演 
溽暑迎秋盡，凉颸逗曉迴。起蘋初淅瀝，獵桂更徘徊。欲引長烟素，微飄畫燭煤。墜桐侵玉井，拂柳度章臺。已覺雲翹動，還驚月幌開。鮫簾移亂影，瑶瑟泛餘哀。扇掩藏鸞羽，荷傾側露杯。正當河左界，不待雨東來。自好摶垂翼，寧勞起死灰。楚宮誰第賦，宋玉最多才。
戊申年七夕五絕  其一 錢惟演 
烏鵲飛來接斷雲，祇貪清淺渡星津。不知一夜支機石，却屬乘槎上漢人。
戊申年七夕五絕  其二 錢惟演 
玉露金河顥氣凉，辛夷車轉桂旗香。嫦娥可是多猜忌，不駐瓊輪放夜長。
戊申年七夕五絕  其三 錢惟演 
一歲佳期一夕過，羽旗雲蓋涉微波。明朝若寄相思淚，玉枕金莖得最多。
戊申年七夕五絕  其四 錢惟演 
青鳥當時下紫雲，綺囊書祕露桃新。莫嫌夜半移牀遠，朱雀窗中別有人。
戊申年七夕五絕  其五 錢惟演 
驪阜凌雲對玉鈎，千門高切絳河秋。欲聞天語猶嫌遠，更結三層乞巧樓。
秋夕池上 錢惟演 
珪月上金塘，烟容带水光。朱華接蘭坂，綠荇溢魚防。叢暗禽棲密，林疏露下凉。秋懷已潘鬢，無柰更啼螿。
謫居漢東撰曲 錢惟演  宋词精选 春天 遣怀 失意 婉约
城上風光鶑語亂，城下煙波春拍岸。綠楊芳草幾時休，淚眼愁腸先已斷。情懷漸變成衰晚，鸞鑑朱顔驚暗換。昔年多病厭芳樽，今日芳樽惟恐淺。
賦竹寄李和文公 錢惟演  写竹 秋天 写景
瘦玉蕭蕭伊水頭，風宜清夜露宜秋。更教仙驥傍邊立，盡是人間第一流。
珊湖筆格 錢惟演 
藴粹滄波遠，搜奇鐵網勞。柔條鑽火樹，麗景奪星旄。叢倚棲油几，枝疏薦兔毫。寶跗光互映，翠匣價相高。鉤謾標祥諜，人須詠楚騷。休將鐵如意，碎擊爲爭豪。
以蜀紙端硯寄仙芝 錢惟演 
膩繭裁邛部，蒼崖映越溪。展時雲冉冉，呵久露凄凄。平滑逾鵝素，精鋼類褭蹄。輕於漢宮縠，碧似夏王圭。鈿軸聊閑卷，銀鉤且醉題。即時封密詔，別有武都泥。
留題雲門山雍熙院 錢惟演 
精舍依巖巘，香林結薜蘿。崇臺涵夕靄，危閣架春波。浄饌供蒲塞，真詮譯貝多。幾時輝晝錦，松下駐鳴珂。
送高學士知越 錢惟演 
粉署爲郎鬢雪侵，酒酣風駛惜分襟。雲迷水館春旗潤，樹繞山城暝角深。下擔挂鈎傳密意，渡江桃葉聽遺音。孤鶑啼罷芳心歇，倦翼因君憶故林。
送張無夢歸天台山 錢惟演 
金庭霞標雲半中，巖扉澗戶凌太空。飄飄靈氣際浮景，蟬蛻萬物乘高風。吾君當天坐環極，物色異人方側席。豈因垂釣識羔裘，不假張羅得鳬舄。恩深況遇千齡旦，威顔咫尺隆宸盼。問政應同牧馬言，臨軒幾動猶龍嘆。方瞳玉骨本無羈，馳烟馭氣思東歸。江南芳草正無際，林下羣鶑猶亂飛。浮丘挹袂去何處，五芝同曉仙露晞。人間祕境不可識，千載宸章煥巖壁。
送梵才大師歸天台 錢惟演 
漢苑辭千柰，仙丘訪五芝。汲瓶春溜滿，卷裓曉雲滋。望剎青龍起，觀濤白馬馳。紅樓曾應制，佳句詠朝緌。
送僧歸護國寺  其一 錢惟演 
曹溪有真嗣，是名大知識。得法三十年，堂堂坐巖石。忽徇雲璽招，暫屈冥鴻翼。褰裳度王城，夙駕來軍壁。陸泉正持戒，到溉方蔬食。晨爐薝蔔霏，夜榻氍毹積。金鉢稻脂香，瓊甌茗花碧。高談入幽固，默對探虛寂。學精西竺言，詩妙南朝格。與游欣霧潤，鄙吝猶泉滌。遽憶五芝春，悠然理歸策。伊予病且老，末景如駒隙。慙爲中軍帥，更玷台臣席。無功翊熙明，何力當優績。蓮社久棲心，華簪聊寄迹。願辭食地封，永事彌天釋。
送僧歸護國寺  其二 錢惟演 
白道縈回徹上方，薰然風信滿歸航。五芝巖秀經行熟，千柰園深宴坐凉。吟久半軒移海日，定回諸壑散天香。忘年寶契由來厚，終謝繁纓捧鉢囊。
送僧歸天寧萬年禪院 錢惟演 
絕巘依滄海，疑君際紫氛。巖扉晴落雪，寶地晝生雲。浄饌芝房秀，深爐桂葉熏。宰官遊未得，空愧北山文。
護國寺 錢惟演 
峻極壓滄溟，清居聚百靈。重門深閟邃，絕澗遠湛冥。客問無生法，人遊不死庭。何當謝簪組，鳥道駕飛軨。
懷天台進禪師 錢惟演 
默坐理情條，虛齋息衆囂。寰區指稊米，身世諭芭蕉。雨任階生蘚，風嫌樹有瓢。惟思白蓮社，他日許相招。
登師欲東歸因成五言 錢惟演 
誰謂元戎幕，今同長者家。一音聞說法，五葉見開花。久住生車耳，因閑長道牙。方期注金策，休夢赤城霞。
送禪照大師歸越 錢惟演 
金剎杳霞扃，南風漾彩舲。吳天六幕遠，越岫萬螺青。龍篆霏雕像，鯨濤注浄瓶。上方堪逈望，支策見春溟。
雪夕奉陪天台明照禪師擁鑪閑話 錢惟演 
藜燭薝香夜幄清，朔風窗際激飛英。鳳梨鴟芋煨將熟，坐擁豐貂話赤城。
和司空相公假山 錢惟演 
劚得古雲根，蒼蒼蘚痕布。叢倚狀峰嵐，霏微起烟素。參差衡霍列，巉崒虬龍聚。揮扇動林風，飛香暗巖戶。誰言盈尺內，自有青霄路。相君機務閒，玩此懷真趣。興似東山歸，境對曹溪悟。美矣仁智心，良哉聖明輔。
句  其一 錢惟演 
日上故陵烟漠漠，春歸空苑水潺潺。
句  其二 錢惟演 
正好睡時行十里，不交談處飲三杯。
句  其三 錢惟演 
廳前捉到須依法，合內盛來定付厨。
句  其四 錢惟演 
雪意未成雲著地，秋聲不斷雁連天。
句  其五 錢惟演 
客亭厭見名長短，村酒那能辨聖賢。
句  其六 錢惟演 
宿舍孤烟起，行衣夢雨凉。
句  其七 錢惟演 
戈矛巡霧夕，鐃鼓宴蕭晨。
句  其八 錢惟演 
州平檻曉波吳榜渡，繞城春樹越禽飛。
句  其九 錢惟演 
離人南浦多春草，越鳥棲枝有早梅。
句  其一○ 錢惟演 
坐激鮮飆湘竹曉，樹含凉雨越禽歸。
句  其一一 錢惟演 
漢幟隨移帳，燕鴻伴解鞍。
句  其一二 錢惟演 
疏鐘靜起軍城晚，華表雙高水國秋。
句  其一三 錢惟演 
深沉蛛網通歸夢，紫翠春山接去舟。
句  其一四 錢惟演 
神庭古柏啼烏起，齋室虛簾宿霧通。
句  其一五 錢惟演 
思滿離亭酒，魂驚客舍烏。
句  其一六 錢惟演 
東南地迥宵烽息，西北樓高晚望迷。
句  其一七 錢惟演 
小雨郊原連苦霧，夕陽樓閣照丹楓。
句  其一八 錢惟演 
羽毛襄野駕，宴喜魯郊民。
句  其一九 錢惟演 
輕飆使車遠，明月直廬空。
句  其二○ 錢惟演 
綠野桑麻連四水，黄堂歌吹擁千兵。
句  其二一 錢惟演 
魚尾故宮迷草樹，龍鱗平隰自風烟。
句  其二二 錢惟演 
沃野桑麻涵細雨，嚴城鼓角送斜陽。
句  其二三 錢惟演 
置酒軍中樂，聞笳塞上情。
句  其二四 錢惟演 
高爲天一柱，秀作海三峰。
句  其二五 錢惟演 
金牛此地通巴棧，黄鳥當時頌漢臣。
句  其二六 錢惟演 
五馬持山節，三衣對水田。
句  其二七 錢惟演 
畫鳳仙楹遠，塗雌郡閣閒。
句  其二八 錢惟演 
劉伶醉夜梅花地，海客仙槎粉水天。
句  其二九 錢惟演 
已回鄰面三年粉，又結寒絲幾繭冰。
句  其三○ 錢惟演 
雲容忽變千峰險，草色相沿百带長。
句  其三一 錢惟演 
平河千里經春雪，廣陌三條盡日風。
句  其三二 錢惟演 
朱飾兩輪巡屬邑，案留雙筆在中臺。
句  其三三 錢惟演 
鶴伴鳴琴公事晚，鳥驚調角戍城秋。
句  其三四 錢惟演 
笠重吳天雪，鞋香楚地花。
句  其三五 錢惟演 
捲衲城鍾斷，搘筇嶽雨寒。
新月 危拱辰 
未審初三月，嫦娥怨阿誰。嬾開十分鏡，祇畫一邊眉。
石鐘山 李景和 
楚地有石鼓，吾地有石鐘。鼓不假制作，鐘不費陶鎔。朕兆不可測，良由造化工。安得置太廟，同聲叶時雍。
縱魚 胡從義  长江
放汝入長江，養教鱗角出。風雲際會時，莫道不相識。
寄九日山僧 呂言 
目極閩南道，雲山隔幾層。深秋城外寺，白日定中僧。野蔓穿松甲，幽泉漱石稜。遥思茶話夕，敲碎玉池冰。
留題霍山應聖公廟 陳綱 
峻極巍峨勢望雄，層巒疊嶂翠重重。爲神有感興唐祚，作鎮無疆福晉封。材産十州資構厦，泉分數邑潤耕農。幽巖舊榻高人隠，絕頂遺墳古帝蹤。欲雨片雲生峭壁，未明先日照危峰。斷崖當午晴雷震，深壑經秋積靄濃。樵去每逢游洞鹿，僧禪時見戲潭龍。名光祀典傳千載，仰祝牲牢致享恭。
送鈐轄館使王公 李畋 
郄縠詩書奕世傳，西人歌德別戎旃。三朝功業標勳府，四稔恩綏播蜀川。耦射隔花聞破帖，分題臨沼間中筵。歸朝聖旨俞僉望，畿內封侯養重權。
句  其一 李畋 
紅沽村落酒，肥鱠海鄉魚。
句  其二 李畋 
沃心甘蔗冷，燒眼刺桐繁。
句  其三 李畋 
銀山雲出海，練水澗分岡。
漢武 任隨 
殊庭深恨隔仙曹，桂館蜚廉事轉勞。銀闕尚沈滄海闊，井幹空拂絳河高。萯陽弋獵侵多稼，朔塞旌旗照不毛。苦信凴虛王母說，東方三度竊蟠桃。
鶴 任隨 
何年玉羽別崑丘，飛舞長親十二樓。警露夜窺瑶圃月，翔雲高憶海天秋。肯教渠略知遐壽，會向神區更遠遊。正是溶溪煙水碧，好陪青鳳飲澄流。
舊將 任隨 
幾年塵虜復征蠻，分閫功成兩鬢斑。新畫儀形當漢閣，舊銘勳業在燕山。龍泉照步文犀澁，馬埒堆金駿足閒。時泰無因問充國，曉窗風雪夢陽關。
句 張孝和 
我是夢中傳彩筆，欲書花葉寄朝雲。
送新知永州陳祕丞瞻赴任 洪湛  洞庭湖
零陵古郡枕湘川，太守南歸得意年。茶味欲過衡嶽寺，橘香先上洞庭船。錦衣照耀維桑地，石燕翻飛欲雨天。若到浯溪須艤棹，次山遺頌想依然。
寄陳希夷 洪湛 
華山高萬丈，蓮峰映初日。中有希夷子，默坐養神謐。芝朮無外求，巢由乃共匹。形跡任化遷，元樞守貞一。望岫羣息心，清談詎能悉。
寒食值雨 梁顥 
春波微綠草連門，寒食煙光可斷魂。細雨隔簾煙火滅，落花風動欲黄昏。
寒食寓懷 梁顥 
明日一百五，春風餘幾何。愁隨新火出，病憶故人多。草色牆陰合，花香宿雨和。耿懷殊不寐，終夕扣壺歌。
贈淳于公歸養 梁顥 
懇辭浮宦振家聲，懸憶高堂指去程。選籍便通閨籍美，綵衣兼映錦衣榮。推恩半俸供甘旨，守道全家試滿盈。我恨無親可歸養，與君言別若爲情。
厭氣臺 梁顥 
天生王氣何能厭，嬴氏空勞築此臺。今日我來臺上看，殘春寂寞野花開。
存目 梁顥 
詩題：謝恩詩詩句：天福三年來應舉，熙雍二載始成名。饒他白髮巾中滿，且喜青雲足下生。觀榜更無朋輩在，歸家惟有子孫迎。也知年少登科好，爭奈龍頭屬老成。
劍門關 姜遵 
極目雙峰劍倚天，重門因設據高山。城隍盡枕溪巖畔，井邑全居水石間。
答子 王曙 
疏家子歎揮金後，禦寇妻悲遺粟回。爭似吾兒知止足，陶廬容膝早歸來。
回峰院留題 王曙 
山勢欲壓海，禪扃向此開。魚龍腥不到，日月影先來。樹色秋擎出，鐘聲浪答回。何期隨吏役，暫得拂塵埃。
詩一首 王曙  咏物 咏物诗 抒怀 花 写花
棗花至小能成實，桑葉惟柔解吐絲。堪笑牡丹如斗大，不成一事只空枝。
詩一首 王曙 
鑿龍蒼翠照□川，白鳥平蕪暮雨閒。一夕塵襟清似水，潺湲聲裏□□□。
偶□ 王曙 
□倚蒼崖次第開，暫停征傳一徘徊。人間萬事皆如此，偶爾□勝特地來。
句 王曙 
千山送客東西路，一樹照人南北枝。
別方巖 胡則 
寓居峰頂寺，不覺度炎天。山叟頻爲約，林僧每出禪。虛懷思往事，宴坐息諸緣。照像龕鐙暗，通宵磬韻傳。宴心資寂寞，琢句極幽玄。拾菌寒雲外，烹茶翠竹前。遠陰臨岳樹，清響落巖泉。僻道無來客，深秋足亂蟬。松風生井浪，溪雨長苔錢。自省浮塵世，終難住永年。徧遊曾宛轉，欲別重留連。明日東西路，依依獨黯然。
及第 胡則 
金榜名傳四海知，太平時合稱男兒。五言似劍裁鱗角，七字如刀斫桂枝。御苑得題朝帝日，家鄉佩印拜親時。小花橋畔人人愛，一带清風雨露隨。
題紫霄觀 胡則 
綺霞重疊武陵溪，溪嶺相逢路不迷。白石洞天人不到，碧桃花下馬頻嘶。深傾玉液琴聲細，旋煮胡麻月色低。猶恨此身閒未得，好同劉阮灌芝畦。
酬和二章拜呈慈雲大師伏惟採覽 和桂子 胡則 
孤峰聳高桂，千載同一日。秋氣正飛霜，天風落丹實。紛紛寶砌傍，顆顆露珠密。始自月中來，又從驪頷出。香浮古佛剎，光照高僧室。吳越饒珍異，金玉非儔匹。嘗詠賢人詩，未載史臣筆。至矣天竺山，山靈誕奇物。
酬和二章拜呈慈雲大師伏惟採覽 和種桂 胡則 
纍纍丹桂子，秋落古禪關。乍到圓蟾窟，潜依靈鷲山。始知塵外有，會向月中攀。千載孤峰上，清陰與客閒。
奏免衢婺丁錢 胡則 
六十年來見弊由，仰蒙龍勅降南州。丁錢永免無拘束，苗米常宜有限收。青嶂瀑泉呼萬歲，碧天星月照千秋。臣今未恨生身晚，長喜王民紹見休。
題嚴子陵祠堂 胡則 
占斷烟波七里灘，漁簑輕拂漢衣冠。高蹤磨出雲涯碧，清節照開秋水寒。澤國幾家供廟食，客星千載落雲墩。我來亦有沙洲興，願借先生舊釣竿。
存目  其一 胡則 
詩題：水村首句：畫橈兩兩枕汀沙。
存目  其二 胡則 
詩題：夜坐聞竹聲示姪首句：室明窗有燈。
吳江 陳堯佐 
平波渺渺烟蒼蒼，菰蒲纔熟楊柳黄。扁舟繫岸不忍去，秋風斜日鱸魚鄉。
湖州碧瀾堂 陳堯佐  洞庭湖
苕溪清淺霅溪斜，碧玉光寒照萬家。誰向月明終夜聽，洞庭漁笛隔蘆花。
題朝元閣 陳堯佐 
朝元高閣迥，秋毫無隠情。浮雲忽以蔽，不見漁陽城。
古寺偈 陳堯佐 
殿古寒爐空，流塵暗金碧。獨坐偶無人，又得真消息。
答張順之 陳堯佐 
有花無酒頭慵舉，有酒無花眼倦開。正向西窗念蕭索，洛陽花酒一時來。
題華清宮 陳堯佐 
百首新詩百意精，不尤妃子只尤兵。爭如一句傷時事，只爲明皇恃太平。
江潮阻風 陳堯佐 
按部谿山接海濤，連天風雨泊輕舠。滄溟未必全勝我，潮落潮生亦自勞。
題上虞蘭芎山 陳堯佐 
巖巖一峰千萬尋，微茫樓閣寒雲深。巡州佐吏倚欄久，泠泠天籟清塵心。
憶越州  其一 陳堯佐 
越絕谿山第一州，畫圖城郭幾淹留。閒思禹廟斜迴首，髣髴雲端見郡樓。
憶越州  其二 陳堯佐 
稽峰倚雲千仞高，澄湖倒影分秋毫。當年逸賞有餘意，徘徊不忍移輕舠。
憶越州  其三 陳堯佐 
抽毫欲賦東南奇，雲山好景慙有遺。平波蕩漾照湖淥，扁舟憶得遊春時。
唐施肩吾山居有感 陳堯佐 
幽居正想餐霞客，夜久月寒珠露滴。千年獨鶴兩三聲，飛下巖前一枝柏。
虎丘  其一 陳堯佐 
雲際樓臺樹杪軒，孤松千尺聳平田。危欄遠思微吟好，隠隠秋帆半入天。
虎丘  其二 陳堯佐 
人間靈蹟徧曾遊，祇欠吳門訪虎丘。今日偶來無限感，闔閭墳左劍池頭。
國清寺 陳堯佐 
南越第一寺，偶來心地真。却嫌橋下水，流去入紅塵。
寄洪州楊太博 陳堯佐 
南昌爲郡好，樓閣枕江湄。地暖春生早，山寒日下遲。訟庭唯鶴立，吟樹獨僧期。安得通官政，烟霞共一司。
送潮陽李孜主簿 陳堯佐 
潮陽山水東南奇，魚鹽城郭民熙熙。當時爲撰玄聖碑，而今風俗鄒魯爲。
寄題漳浦縣齋 陳堯佐 
漳浦從來瘴癘深，潮陽南去更難禁。當時三載曾無事，不放閑愁入寸心。
送王生及第歸潮陽 陳堯佐 
休嗟城邑住天荒，已是仙枝耀故鄉。從此方輿載人物，海邊鄒魯是潮陽。
題漳浦縣壁 陳堯佐 
蠻烟漁火接鯨波，樹樹花枝處處歌。況是天涯好行樂，莫教憔悴鬢霜多。
遊永明寺 陳堯佐 
附郭山光峭若烟，倚空樓殿白雲巔。孤軒半出青松杪，顥氣疑遊碧漢邊。惜別擬留風外燕，傷秋因感雨中蟬。人家掩映藏魚浦，島樹扶疏沒水天。痛飲豈同蓮社客，狂歌聊許竹林賢。忘形且盡尊前樂，休憶樓巖與濟川。
吳王墓 陳堯佐 
惜哉吳王墓，秦帝欲開破。應笑埋金玉，千年賈餘禍。不特虎跡銷，已聞鮑車過。又是驪山頭，炎炎三月火。
林處士水亭 陳堯佐 
城外逋翁宅，開亭野水寒。冷光浮荇葉，靜影浸魚竿。吠犬時迎客，饑禽忽上闌。疏籬僧舍近，嘉樹鶴庭寬。拂砌烟絲裊，侵窗筍戟攢。小橋橫落日，幽徑轉層巒。好景吟何極，清歡盡亦難。憐君留我意，重疊取琴彈。
遊湖上昭慶寺 陳堯佐 
湖邊山影裏，靜景與僧分。一榻坐臨水，片心閑對雲。樹寒時落葉，鷗散忽成羣。莫問紅塵事，林間肯暫聞。
洞霄宮  其一 陳堯佐 
一帆高挂出紅塵，萬仞長歌入紫雲。莫道遊仙別無侶，玉清冠蓋許同羣。
洞霄宮  其二 陳堯佐 
谷口停驂上翠微，五雲宮殿闢金扉。不知何處朝元會，却見龍鸞隊仗歸。
洞霄宮  其三 陳堯佐 
二天封部稼如雲，流水清寒出洞門。更愛林間盤石上，松花飄落羽人樽。
洞霄宮  其四 陳堯佐 
蕭蕭紅樹碧峰前，爲愛桃花入洞天。偶逐霓旌纔百步，却憂人世已經年。
懷杭州西湖 陳堯佐  西湖
橋影飛虹跨碧潭，熙熙亭畔柳毿毿。扁舟載酒漁翁唱，記得閑過處士庵。
赴潮陽倅  其一 陳堯佐 
沉醉猶難別帝州，滿城春色重淹留。公閑預想消魂處，望闕頻登海上樓。
赴潮陽倅  其二 陳堯佐 
休把空言較短長，算來齊物也無妨。蠻民解唱昇平曲，願領閑愁入醉鄉。
潮陽作  其一 陳堯佐 
景淡花初落，寒生海上潮。門前歸北路，微雨柳垂條。
潮陽作  其二 陳堯佐 
靜院鶑啼竹，幽闌蝶在花。登臨轉惆悵，斜日兩三家。
遊惠陽西湖 陳堯佐  西湖
附郭水連山，公餘獨往還。疏煙魚艇遠，斜日寺樓閑。繫馬芭蕉外，移舟菡萏間。天涯逢此景，誰信自開顔。
遊鳳棲寺 陳堯佐 
十里水煙迷，禪居偶杖藜。地靈人不老，山好鳳曾棲。暑氣消將盡，苔痕長欲齊。松間何所得，泉石兩三題。
歸闕感懷 陳堯佐 
望闕二年餘，中宵夢玉除。忽聞天上詔，乍厭海邊居。歸路尋芳草，空囊載舊書。君恩何以報，零淚落塵裾。
憶潮陽 陳堯佐 
東西樓閣與雲齊，天際孤煙認惡溪。記得幽人舊吟處，獨遊亭在野橋西。
寄潮州于公九流 陳堯佐 
扁舟如葉路東西，一片灘聲下惡溪。當日亭臺舊時客，相逢莫惜醉如泥。
寄書上人 陳堯佐 
階前春色長苔斑，避俗常聞晝掩關。一榻琴書雙闕寺，片心泉石二林山。江樓把酒雲供望，松院支筇鶴對閑。誰向風騷爲消息，此身元在寂寥間。
閑步過芳菲園 陳堯佐 
盡日芳菲園，不見芳菲好。茂草與斜陽，脈脈情多少。
三城侍郎寄示留題延慶寺二韻詩二章頃歲予肄業於此遺景盡在幸會之迹首唱之序詳矣謹依命攀和但於首章增爲四韻蓋淺陋之才不覺辭費因遣稚子贊善大夫通判邠州事學古寫於此牌以永嘉賜  其一 陳堯佐 
清濟園林接寺隅，水昏煙暝自成圖。當年棣鄂三冬學，今日鴒原萬里途。道契風雲多感激，人非豐沛欠訏謨。聞君又枉行春騎，應笑溪邊舊截蒲。
三城侍郎寄示留題延慶寺二韻詩二章頃歲予肄業於此遺景盡在幸會之迹首唱之序詳矣謹依命攀和但於首章增爲四韻蓋淺陋之才不覺辭費因遣稚子贊善大夫通判邠州事學古寫於此牌以永嘉賜  其二 陳堯佐 
螢窗從此極研覃，墜簡疑文訪濟南。擬卜菟裘鄰學所，龍香時爇御書龕。
望越亭 陳堯佐 
颯颯西風葉葉秋，誰家烟火起滄洲。乘閑不耐無機性，擬勸漁翁直釣鈎。
知果教寺 陳堯佐 
蘿巖山下寺，靜境絕過從。芳草二三月，碧雲千萬峰。窗虛明落日，樓迥響疏鐘。恰恐重來晚，庭前記偃松。
張公洞 陳堯佐 
空山杳杳鸞鳳飛，神仙門戶開翠微。主人白髮雲滿衣，松間留我談玄機。
野吏亭 陳堯佐 
野吏厭公堂，開軒出郡牆。殘花炎帝圃，斜日尉佗鄉。疊巘分諸粵，重城截大荒。耕桑蠻聚落，烟火漢封疆。雲勢飄蓬島，天形壓夜郎。扁舟閑得侶，嘉樹遠成行。梅雨千林暮，春風百草香。人家浮浩淼，鳥道沒青蒼。爽塏吟魂健，虛明夏景凉。他年重回首，牢落愧甘棠。
天聖間入參大政復寄題二章  其一 陳堯佐 
羅浮山下郡，樓閣枕滄溟。誰得閑中意，清風野吏亭。
天聖間入參大政復寄題二章  其二 陳堯佐 
山好曾留句，城高復創亭。登臨千萬境，誰與畫爲屏。
鄭州浮波亭 陳堯佐 
碧玉波光四面寒，虛空簷宇出林端。塵埃未到交游絕，遶座扁舟與釣竿。
詩一首 陳堯佐 
雨網蛛絲斷，風枝鳥夢摇。詩家零落景，采拾合如樵。
句  其一 陳堯佐 
城中三畝宅。
句  其二 陳堯佐 
莫愁調鼎事無功。
句  其三 陳堯佐 
千里好山雲乍歛，一樓明月雨初晴。
句  其四 陳堯佐 
青雲歧路游將遍，白髮光陰得最多。
句  其五 陳堯佐 
君恩來萬里，客路出千山。
句  其六 陳堯佐 
供帳開天苑，傳呼度國門。
句  其七 陳堯佐  洞庭湖
風樵若耶路，霜橘洞庭秋。
句  其八 陳堯佐 
部吏百函通爵里，從兵千騎屬鞬櫜。
句  其九 陳堯佐 
門前碧浪家家海，樹上青山寺寺雲。
句  其一○ 陳堯佐  西湖
公餘莫放西湖景，步步蒼苔岸岸松。
句  其一一 陳堯佐 
爭似碧瀾堂上望，疏疏烟樹漠汀洲。
句  其一二 陳堯佐 
相逢吟未足。
句  其一三 陳堯佐 
溪寒晚日紅。
普濟院 陳堯咨 
山遠峰峰碧，林疏葉葉紅。憑闌對僧語，如在畫圖中。
施肩吾宅 陳堯咨 
幽居正想滄霞客，夜久月寒珠露滴。千年獨鶴兩三聲，飛下巖前一株柏。
題三桂亭 陳堯咨 
不誇六印滿腰懸，二頃仍尋負郭田。當日弟兄皆刷羽，如今鴻雁盡摩天。扶疏已問新栽柳，清淺猶尋舊漱泉。大尹今來還又去，夕陽旌旆復翩翩。
草堂寺詩 陳堯咨 
□□□跡□禪關，□殿清虛檜影間。客□□臨來此境，僧□興廢指前山。醉聞溪溜吟懷□，坐對嵐峰世慮閑。他日功成重遊賞，煙霞風物異塵寰。
華清宮 楊正倫 
休罪明皇與貴妃，大都衰盛兩相隨。惟憐一派溫泉水，不逐人心冷暖移。
聞高陽路警報 郭崇仁 
上郡連烽火，河陽更羽書。兵戈連歲擾，老病一身餘。警哨無安枕，憂危有報疏。名山猶未卜，何處好閒居。